Томас Стърнс Елиът
Из хоровете към „Скалата“

Превод от английски: Цветан Стоянов, —

chitanka.info

I

Орелът кръжи високо в небето,

ловецът го гони с кучетата си.

О, вечно обръщане на съзвездията,

о, вечно възвръщане на определени сезони,

о, пролет и есен, смърт и раждане!

Безкрайното въртене на мисли и действия,

безкрайното изнамиране, безкрайният експеримент

носят знание за движението, но не за спокойствието,

знание за говора, но не за мълчанието,

знание за словата, но не за Словото.

Цялото ни знание доближава незнанието,

цялото ни незнание доближава смъртта,

но близостта до смъртта не е близост до бога.

Къде е животът, който загубихме в живеене?

Къде е мъдростта, която загубихме във знания?

Къде е знанието, което загубихме във сведения?

Небесните кръговрати за двайсет века

ни отдалечиха от бога и доближиха до Праха…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.